Source: https://www.iusinfo.si/Obvestila/Arhiv/2014_Tednik_IUS-INFO_XII_39___02_oktober.htm
Timestamp: 2019-06-18 07:01:45+00:00

Document:
Oktober 2014, številka 39 / letnik XII.
>> V nedeljo volitve v 212 občinah
Na več kot 3300 voliščih se bo lahko dobrih 1,7 milijona volilnih upravičencev izreklo o novih županih in občinskih svetnikih. Za županske stolčke se skupno potegujejo 703 kandidati, za okoli 3400 mest v občinskih in mestnih svetih je kandidatov 23.328, za svete četrtnih, krajevnih in vaških skupnosti pa 14.686. Na volitvah kandidira več moških kot žensk, kar je izrazito zlasti na županskih volitvah, kjer je 609 kandidatov in le 94 kandidatk. Največje zanimanje za župansko mesto je v Mestni občni Maribor, ki si ga želi kar 17 kandidatov.
Novi strokovni članki iz Sodnikovega informatorja 9/2014
>> Instituti pospešitve sodnih postopkov obstajajo, a so le redkokdaj uspešni
Sodni zaostanki še vedno predstavljajo enega najbolj perečih problemov slovenskega pravosodja. Od leta 2007 lahko stranke, ki menijo, da sodišče o njihovi zadevi odloča prepočasi, vložijo nadzorstveno pritožbo ali t. i. rokovni predlog, a jih sodišča le redko sprejmejo kot upravičene. Tudi sicer so mnenja o njihovi učinkovitosti deljena.
>> Vrhovno sodišče sprejelo odločitev v zadevi Patria
Senat vrhovnega sodišča je v včerajšnjem nadaljevanju v torek začete seje sprejel odločitev o zahtevi za varstvo zakonitosti v zadevi Patria. Na podlagi odločitve bo zdaj pripravljena pisna odločba, ki bo strankam v postopku posredovana predvidoma v roku enega meseca. Mediji poročajo, da naj bi po njihovih neuradnih informacijah sodniki zahtevo za varstvo zakonitosti zavrnili in dodajajo, da naj bi sodniki takšno odločitev sprejeli s tremi glasovi za in dvema proti. To, da predsednik vrhovnega sodišča Branko Masleša ne le sodi, ampak predseduje senatu, ki odloča o zadevi Patria, je škandal brez primere, meni prvak SDS Janez Janša.
>> Skupina pravnikov o prenehanju poslanskega mandata
Skupina pravnikov je pripravila mnenje glede prenehanja poslanskega mandata prvaka SDS Janeza Janše, in sicer so pripravili dve možnosti, ki sta v skladu z ustavo. Neuradno je ena od njih začasno prenehanje mandata.
>> Nujno povečati transparentnost menjav nadzornikov in uprav državnih družb
Komisija za preprečevanje korupcije (KPK) je danes objavila sistemsko načelno mnenje glede imenovanj in razrešitev članov nadzornih svetov in uprav družb pod prevladujočim vplivom države, v katerem priporoča poleg transparentnosti faz postopkov dosledno upoštevanje določbe o izogibanju nastanka okoliščin nasprotja interesov ter določanje dodatnih oziroma posebnih pogojev za imenovanja v članstva v nadzornih svetih in upravah državnih družb.
>> Bavčarju zavrnili odlog prestajanja kazni
Nekdanjemu predsedniku uprave Istrabenza Igorju Bavčarju, ki bi se v petek moral zglasiti na prestajanje zaporne kazni na Dobu, je ljubljansko okrožno sodišče prošnjo za odlog prestajanja kazni zavrnilo. Bavčar se je zato že pritožil na Višje sodišče v Ljubljani. Nekdanji prvi mož Pivovarne Laško Boško Šrot pa sklepa še ni prejel.
>> Tožilka iz zadeve Baričevič obtožena zlorabe položaja
Tožilstvo je zoper višjo državno tožilko Dragico Kotnik vložilo obtožni predlog zaradi domnevne zlorabe tožilskih pooblastil, so potrdili na Okrožnem sodišču v Ljubljani. Očitajo ji zlorabo uradnega položaja, ker naj bi novinarju posredovala tožilski dokument iz afere Baričevič.
>> Odvetniška zbornica o odvetniški tarifi
Sprejeta odvetniška tarifa je poštena tako za stranke kot za odvetnike, ker je odvetnik plačan po dejansko opravljenem delu, medtem ko je pri zakonu o odvetniški tarifi bila pomembna samo vrednost spora, je poudaril član upravnega odbora Odvetniške zbornice Slovenije Gregor Gregorin. Odvetniška zbornica domnevo o negativnih posledicah za državni proračun zavrača. "Tarifa, ki po vrednosti gre nazaj v leto 2003 (vrednost točke v tej tarifi je 0,459 evra), ne more imeti in nima nobenih negativnih javno-finančnih posledic, saj jih kot taka ni imela niti v letu 2003. Tarifa je bila sprejeta in bo posredovana v objavo v Uradni list," je dejal predsednik zbornice Roman Završek.
>> Preložena obravnava poročil o delu pravosodja
Odbor DZ za pravosodje bi moral včeraj obravnavati poročila o delu pravosodja v letu 2013, a je že na začetku sejo prekinil in jo bo nadaljeval drugič. Predstavnik pravosodnega ministrstva je namreč ob obravnavi poročila Specializiranega državnega tožilstva predlagal preložitev te točke, odbor pa se je nato odločil, da bo preložil tudi vse ostale.
>> V RS lani 47 odprtih primerov kršitev prava EU
Evropska komisija je objavila letno poročilo o uporabi prava EU v državah članicah za lansko leto. Število odprtih primerov kršitev se je precej zmanjšalo, medtem ko se je število primerov, rešenih v mehanizmih za reševanje sporov, kot je EU Pilot, povečalo. V Sloveniji je bilo ob koncu leta 2013 odprtih 47 primerov kršitev prava EU.
>> Razvoj in evropska kohezijska politika
Spremenjen je bil Odlok o ustanovitvi in nalogah Službe Vlade Republike Slovenije za razvoj in evropsko kohezijsko politiko, v katerem se natančneje določa pristojnost vladne službe, ki je po novem pristojna tudi za koordiniranje, nadziranje in spremljanje izvajanja strateških ter medresorskih projektov. Spremembe prinašajo tudi nekaj novih nalog, ki so opredeljene v 2. členu odloka - primerjalnik besedila. Vladna služba, ki jo po novem vodi ministrica brez resorja, mora do 26. oktobra uskladiti akt o notranji organizaciji in sistemizaciji delovnih mest s tem odlokom.
>> Upravljanje stvarnega premoženja države
V postopku, začetem na podlagi zahteve Državnega sveta, je Ustavno sodišče RS odločilo, da 2. in 3. člen > Uredbe o stvarnem premoženju države in samoupravnih lokalnih skupnosti nista v neskladju z Ustavo. Predlagatelj je v zahtevi zatrjeval, da ureditev odvzema upravljavske pravice tistemu organu, ki ne uporablja največjega dela nepremičnine v državni lasti, kar naj bi krnilo organizacijsko in funkcionalno samostojnost in neodvisnost nosilcev vseh vej oblasti. Ustavno sodišče je odločilo, da očitek ni utemeljen in da izpodbijana uredba ne ureja, kdo je upravljavec stvarnega premoženja, ki ga uporablja Državni svet. To ureja namreč ureja 10. člen ZSPDSLS, po katerem Državni svet upravlja stvarno premoženje države, ki ga uporablja.
>> Poročanje podatkov o statistiki plačil
>> Z drugimi novimi predpisi se lahko seznanite v UL št. 69 in 70
Po dobrih dveh desetletjih se je v Sloveniji, končno, razplamtela tudi razprava o bistvu pravne države: o pravosodju in še posebej o sodnikih. Ta razprava variira tako v svoji kakovosti, prepričljivosti, nivoju in koristnosti izplena. Pa vendarle je tu. In najmanj kar je, v demokraciji se je treba znati predvsem pogovarjati, vsaj občasno pa tudi kaj dogovoriti. To je v sistemih, ki so nazorsko nagnjeni k monizmu, psihološko pa k solipsizmu, sicer nadvse težko. A prav zato se je treba še toliko bolj truditi.
Franci Gerbec:
Največje pravniško srečanje že čez dva tedna!
>> Izpolnitev pogodbenih obveznosti
Izpolnitev pogodbenih obveznosti je treba razlagati kompleksno, z upoštevanjem vseh relevantnih okoliščin, in ne zgolj z vidika posameznega izpolnitvenega dejanja.
Vrhovno sodišče je v revizijskem postopku, ki se je pričel na zahtevo vrhovnega državnega tožilca, presojalo, ali sta prvo in drugostopenjsko sodišče pravilno uporabili materialno pravo, ko sta odločali o zavezi upnika, da bo plačal kupnino za prodani poslovni prostor, katerega naj bi pridobil v posest 1. 9. 2006. Pri tem je pritožbeno sodišče zavzelo stališče, da zgolj menjava ključavnice na vratih v poslovni prostor s strani upnika ne more imeti za dolžnika avtomatsko posledice prenehanja obveznosti izpraznitve prostora, prav tako tudi ne dejstvo, da ima upnik poslovni prostor v posesti, oziroma da z njim razpolaga. Ker dolžnik od 1.9.2006 do 18.5.2007 ni izpraznil poslovnega prostora, je sodišče upniku priznalo pravico do pogodbene kazni.
26. september 2014 Povprečna mesečna bruto plača v RS za julij 2014, v primerjavi z junijem 1.521,38 1.535,66 EUR (+ 0,9 %)
26. september 2014 Povprečna mesečna neto plača v RS za julij 2014, v primerjavi z junijem 995,64 1.002,75 EUR (+ 0,7 %)
30. september 2014 Trošarina na neosvinčeni bencin (EUR/1000 l) 504,1100 514,0500
30. september 2014 Trošarina na plinsko olje za pogonski namen (EUR/1000 l) 409,9000 420,5900
30. september 2014 Trošarina na plinsko olje za ogrevanje (EUR/1000 l) 95,6500 108,3800
Zemljiška knjiga – najpogostejša vprašanja v praksi, strokovni seminar

References: sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče